El Departament de Cultura li dona un gir a la campanya 'Anem al teatre'
22 de març 2021

![Imagen 1](/media/cgrlnykx/c_1_contespati.jpg)![Imagen 2](/media/lxkb104g/c_2_contespati.jpg)

​El Departament de Cultura de l'Ajuntament de Sagunt, conjuntament amb la companyia teatral de la localitat Camí de Nora, han organitzat una campanya de teatre escolar en valencià per a l’alumnat dels cicles d'infantil i primària denominada 'Contes al pati'.

  

Esta campanya abans de la situació de pandèmia actual es deia 'Anem al teatre', per la qual cosa ara li han canviat el nom per ‘El teatre a l’escola’, amb la finalitat de no deixar la cultura de costat i que els més menuts de la nostra localitat puguen gaudir d'ella. 

  

Així ho explica Asun Moll, regidora de Cultura: **«Enguany hem fet modificacions en la campanya ‘Anem al Teatre’ on els xiquets d'Infantil i de Primària van a centres culturals a gaudir del teatre. Donades les circumstàncies d'aquest curs escolar, on els xiquets estan perfectament adaptats i complint totes les mesures de normativa Covid, on estan en el seu entorn més diari, des del Departament de Cultura hem decidit pegar-li la volta i titular la campanya ‘El Teatre a l'Escola’, perquè no perden el valor d'aprenentatge que des dels espectacles culturals oferixen a les escoles, com a suport en l'educació. És el cas de l'espectacle que la companyia Camí de Nora acosta, a través d'una rondalla, els espais naturals i culturals de la nostra comarca als xiquets i xiquetes de la nostra ciutat»**. 

  

Les funcions tindran lloc els dilluns, dijous i divendres al matí durant els mesos de març, abril i maig d'enguany i tindran una durada d'entre 45 i 50 minuts. Quant a l'aforament, com a màxim hi haurà dos grups escolars, al voltant de 40/50 alumnes per representació.

  

A causa de la gran acceptació de la proposta per part de les escoles, el departament ha hagut de doblar el nombre d'actuacions per a poder arribar a tots els col·legis. Així ho expressa la regidora Asun Moll: **«Sembla que enguany ha tingut molt bona acceptació esta campanya amb eixe "cuquet" de gaudir d'aquesta mena d'espectacles i encara que en principi teníem valorat oferir unes 20 sessions perquè arribara a tota la comunitat escolar, hem hagut de doblar l'oferta perquè la demanda dels centres escolars ha sigut molt bona»**. 

  

Si el dia de la representació el temps meteorològic impedira l'actuació es consensuarà una nova data amb l'organització, sempre que siga possible. Esta campanya de teatre escolar es realitzarà només a l'aire lliure als patis dels col·legis amb totes les garanties sanitàries, com són aforament reduït, distanciament social i màscara obligatòria per l'alumnat. Cal destacar que totes les representacions són gratuïtes. No obstant això, el més important és acostar més els nostres espais naturals als xiquets i xiquetes i que gaudisquen moltíssim d'estes rondalles. 

  

**La programació prevista li la següent:**

  

LA RONDALLA DEL MIG POLLASTRE: Es tracta d'una adaptació de la rondalla d'Enric Valor per a públic infantil on el protagonista trobarà el seu camí per a aconseguir desfer una maledicció.

  

L’ESCLAFAMUNTANYES DEL GARBÍ: Consistix en un conte original de Sergi Juesas. La protagonista, Violeta, eixirà de Beselga i recorrerà el Camp de Morvedre. Així els xiquets i xiquetes de primària coneixeran part del seu patrimoni artístic, natural i cultural i l'acompanyaran a la recerca d'un misteri que afecta tota la comarca. Un conte ple d'aventures on la narració, la cançó i la participació seran fonamentals.

  

Atés que les places són limitades, les reserves dels col·legis s'efectuaran per estricte ordre de data. Per a acollir-se a la campanya de teatre escolar ‘Contes al pati’, cal reservar prèviament amb l'actor Sergi Juesas, de la companyia teatral Camí de Nora, en el telèfon 618437896 i acordar amb ell dia i hora de representació. 

  

​

*   [](http://www.facebook.com/sharer.php?u=https://aytosagunto.es/va/actualitat/el-departament-de-cultura-li-dona-un-gir-a-la-campanya-anem-al-teatre/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-cultura-li-dona-un-gir-a-la-campanya-anem-al-teatre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-cultura-li-dona-un-gir-a-la-campanya-anem-al-teatre/ "Linked In")
*   [](mailto:?body=https://aytosagunto.es/va/actualitat/el-departament-de-cultura-li-dona-un-gir-a-la-campanya-anem-al-teatre/)